Franciscasino 
miercuri, 31.05.2006, 03:41pm (GMT) 

Inainte de a păşi în imensul spaţiu de joc, credeam că 
Franciscasino şi Ciuma sînt singurele elemente ale timpului meu 
care mai pot dispune de o viață umană. De mai bine de o sută de 
ani, oamenii nu mai mor decit dacă se îmbolnăvesc de Ciumă, 
toate celelalte maladii fiind demult eradicate. La rîndul ei, Ciuma 
nu se vindecă decit la Franciscasino. O oglindă mi-ar fi arătat că 
greşesc. 

Franciscasino îşi păstrează aerul sobru de mănăstire, pe care 
i l-au conferit constructorii ei în urmă cu cinci secole. Călugării 
franciscani au vopsit imensa staţie spaţială, care le-a folosit 
drept mănăstire, cu o răşină care absoarbe lumina, aşa încît 
structura ei se decupează sumbru pe fundalul strălucitor al 
stelelor. Chiar şi aşa, silueta fostului lăcaş franciscan este 
inconfundabilă, forma cubică a spaţiului de joc dominînd 
maiestuos toate instalaţiile mănăstirii dar şi hotelurile şi 
restaurantele apărute mai tirziu şi destinate zecilor de milioane 
de pelerini. Luminile firmelor lor colorate le fac să pară precum 
nişte ciuperci otrăvitoare crescute pe un trunchi putrezit. 

Franciscasino nu e cea mai mare structură spaţială, nici cea 
mai depărtată de Soare, nu e nici măcar cea mai rentabilă 
întreprindere din spaţiul liber. Cu toate acestea, centrul lumii 
civilizate, singurul loc din univers unde, dacă ai noroc, reuşeşti să 
scapi de Ciumă şi să-ţi continui liniştit viaţa, atita vreme cit ai 
chef. Desigur că sînt foarte puţini aceia care se lecuiesc. Dar la fel 
de puţini sînt şi cei care doresc să-şi înceteze viaţa în mod 
voluntar. În acest fel, echilibrul demografic al omenirii se menţine 
în jurul a două sute de miliarde de oameni. 

Deşi ştiam că jucătorii nu sînt admişi imediat în sala de joc, la 
intrare am fost uimit să văd, pentru prima dată în viaţă, un şir de 
oameni. In faţa unor operatori umani, jucătorii semnau actele prin 
care, în cazul în care erau vindecaţi, acceptau ca toate 
posesiunile lor materiale să treacă la dispoziţia proprietarilor 
Franciscasino. Dacă sorții nu erau favorabili, plecau acasă, fără să 
achite nici măcar o taxă de participare. 

Vecinii mei erau oameni de toate virstele, dar feţele lor păreau 
dăltuite de acelaşi sculptor suprarealist. Uscăciunea pielii, 
specifică ultimului stadiu al Ciumei le reducea chipul la o 


consistenţă osoasă, cunoscută şi temută deopotrivă pe Pămînt şi 
pe Lumile Noi. 

Cînd mi-a venit rîndul, mi-am declinat identitatea şi, 
blestemîndu-mă pentru tremurul din glas, am rostit: 

- Sînt Timothy Shree, de la Earth Hourly Tribune. Am venit să-i 
văd pe Maeştri. Mi-au acordat o audienţă... 

Vizibil încurcat, funcţionarul a subvocalizat repede cîteva 
întrebări scurte. Senzaţia de uşurare care i s-a întipărit pe figură 
mi-a dat de veste că aveam să obţin întrevederea înainte ca el să- 
mi confirme. 

- Poftiţi, vă rog. 

A fost rîndul meu să mă mir: 

- Dar acolo e sala de joc... Eu... Nu e oare periculos? 

- Obişnuim să ne gîndim la Franciscasino ca la un loc în care 
oamenii obţin alinarea şi nu ca la o capcană mortală. Coboriţi în 
sala de joc şi introduceţi în consola glisorului aceste coordonate. 
Veţi fi transportat unde trebuie. 

Ţinînd în mînă cristalul cu coordonatele, am pătruns în liftul 
agrav şi, pentru un moment, mi-am pierdut respiraţia. Ascensorul 
era doar un cîmp de forţă iar prin ceea ce ar fi trebuit să fie 
podeaua puteam vedea cîmpul de joc. Era cu adevărat imens, un 
pătrat translucid, cu latura de zece kilometri. Mă îndreptam spre 
centrul cîmpului de la o înălţime ameţitoare, care îmi permitea să 
văd, pînă în zare, milioane de oameni, goi şi chirciţi în celulele lor, 
aşteptind cu speranță începutul unei noi partide. Prin 
transparenţa parţială a laturii cubului se distingeau clar celelate 
cinci feţe, pe care puteam doar bănui că se află alţi bolnavi. Dar 
cea mai spectaculoasă privelişte o oferea imensa statuie a 
Fecioarei Maria din mijlocul cubului, înaltă de peste un kilometru 
şi orientată cu faţa spre Pămînt. Din lacrimile ei se distilează 
leacul împotriva Ciumei. În jurul ei pluteau ca un nor vectorii care 
aveau să fie lăsaţi liberi, aducînd vindecare sau disperare. 

Principiul jocului era sublim în simplitatea sa. Pe fiecare faţă a 
cubului erau delimitate celule late de un metru şi lungi de doi, în 
care oamenii se culcau în aşteptarea jocului. Erau 30.000 de 
miliarde de celule şi tot atiţia mici cilindri autopropulsaţi, vectori, 
care porneau din centrul cubului atunci cînd Părintele Maestru îi 
elibera din cîmpul de forţă care îi ţinea captivi. Fiecare dintre 
vectori are iniţial o destinaţie precisă, descrisă de coordonatele 
celulei în care trebuie sa ajungă. Dacă însă se atinge de un alt 


vector, schimbă cu acesta coordonatele şi porneşte imediat spre 
noua destinaţie. Numărul infinit al ciocnirilor şi imponderabilitatea 
elimină orice posibilitate de a trişa, rezultatul jocului fiind unul 
absolut aleatoriu. După o perioadă de maximă agitaţie, vectorii 
sfirşesc prin a ajunge la destinaţie, unde îşi eliberează conţinutul 
printr-o injecție hipodermică. Unul din zece vectori conţine 
vaccinul care vindecă Ciuma. Restul sînt umpluţi cu ser fiziologic. 
Covirşitoarea majoritate a vectorilor ajung în celule neocupate, 
după cum o parte din ei nu mai ajunge niciodată la destinaţie 
fiindcă intră în serii convergente de ciocniri. Alegerea 
coordonatelor este un joc de noroc, un fel de bingo monstruos sau 
poate o ruletă rusească pe dos. 

Jucătorii care se vindecă îşi abandonează bunurile în favoarea 
cazinoului şi trebuie să împărtăşească un an de ideal franciscan: 
cerşetorie şi muncă fizică, pe un cîmp agricol. Cei mai puţin 
norocoşi pleacă acasă şi mor în cîţiva ni, fără a avea vreodată 
posibilitatea de a se reîntoarce la Franciscasino. 

Am ajuns la baza liftului agrav şi am urcat într-un mic 
transportor care în mod normal ar fi trebuit să mă ducă spre 
celula mea. In loc să lunece pe suprafaţa cubului, transportorul 
meu s-a ridicat fără zgomot şi a început să se deplaseze spre 
ceea ce părea o gură de acces. Nu auzisem niciodată că 
transportoarele ar fi capabile să zboare. Şi probabil nici cei care 
mă priveau uimiţi cum treceam pe deasupra lor. 

Călătoria mea s-a terminat destul de brusc. Glisorul s-a oprit 
lîngă o platformă pe care am călcat cu hotărîre. Decis, am deschis 
uşa de plastoţel şi am pătruns într-o cameră fără surse vizibile de 
lumină, în care stăteau doi bărbaţi. Cînd am văzut că erau gemeni 
identici, am ştiut că eram chiar în faţa Maeştrilor, Ulun şi Ilin. 

Erau doi bărbaţi mici de statură, cu bărbii proeminente şi cu 
părul ras complet, îmbrăcaţi în robe cafenii şi încălţaţi cu sandale. 
Abia stăpînindu-mi emoția, am rostit: 

- Timothy Shree, Earth Hourly Tribune! Am venit... 

- Ştim de ce ai venit. 

- Să vă acuz că vă credeţi Dumnezeu! am strigat eu. 

- Ştim de ce ai venit. 

"Ştii ce semnifică inscripția de deasupra portii mari? «Voi cei 
ce intrați...» " 

"E un citat din Dante." 


"Aşa e... Dar ştii că, atunci cind a scris Divina Comedie, Dante 
credea că prin smerenia şi sărăcia lui, Francisc a fost un al doilea 
Cristos? Trecuseră doar şaizeci şi doi de ani de la moartea 
sfintului" 

"Nu." 

"E bine să ştii. Acum vei putea pătrunde cu adevărat înțelesul 
a ceea ce numim noi speranță." 

Aşteptasem de mai bine de doi ani acest moment. dar în nici 
una din variantele imaginate de mine Ulun şi Ilin nu reacţionau 
nici măcar pe-aproape de seriozitatea preocupată cu care m-au 
privit atunci. 

- Eşti conştient că o asemenea acuzaţie este de ajuns ca să fii 
executat pe loc? Ştii că aici sîntem conducători absoluţi? 

- Am studiat Franciscasino mai bine de treizeci de ani. Ştiu tot 
ce se poate şti despre voi. 

Cel pe care am decis să-l numesc Ulun zimbi condescendent. 

- Trufia e un păcat dintre cele mai detestate printre franciscani. 

- E ciudat să auzi asemenea judecăţi din gura unui om care 
uzurpă locul Dumnezeului său, am răspuns îndrăzneţ. Nu cred că 
eşti calificat... 

Cu un gest brusc, Ilin, care nu rostise nici un cuvint pînă 
atunci, mi-a retezat vorbele. O voce asurzitoare a început să îmi 
răsune în minte: 

"Hai să lăsăm făţărniciile! Într-un fel sau în altul ai reuşit să-ți 
faci o idee greşită despre noi". 

- Greşită?! am ţipat eu. Tocmai mi-ai dat cea mai elocventă 
dovadă... 

- Ce vrei, Timmy? 

- Ce poate sa vrea un reporter? Să-mi răspundeţi cinstit la 
întrebări! Şi mai sper să demasc lumii întregi cruzimea cu care îi 
trataţi aici pe bolnavi. 

- Ştii că nu e adevărat. 

- Mă simţeam dator să încerc fiindcă sînt convins ca am 
dreptate, am mormăit eu. 

- Dintr-un motiv pe care nu e încă momentul să-l cunoşti însă, 
o să procedăm pe dos. O să-ţi dăm ocazia de a ne răspunde tu la 
întrebări. 

- Hehehe, sînteţi voi rupti de lume, dar e greu de crezut că nu 
ştiţi că nu în felul ăsta se conduce un interviu. 


- O întrebare poate uneori fi mai grăitoare decît răspunsul ei. 
Şi, oricum, e mai mult decit nimic. 

Am ezitat preţ de cîteva bătăi de inimă. Aerul era încărcat de 
violenţă şi nu mă îndoiam că viaţa mea se putea sfirşi în orice 
moment. Am acceptat fără să pot să-mi reprim un sentiment 
difuz, de înfrîngere şi zădărnicie. 

"M-am gindit de multe ori cum ar fi ca Dumnezeu să fi murit. " 

"Și?" 

"Am ajuns la concluzia că drumul de la binecuvintare la 
pedeapsă ar deveni extrem de scurt." 

"Nu mai scurt însă decit cel invers, de la pedeapsă la 
binecuvintare!" 

- Cum ti-a încolţit în minte ideea absurdă că am perverti jocul? 

- Eram la începutul carierei mele de jurnalist şi făceam o 
anchetă printre cei care s-au vindecat la Franciscasino. Nu o să 
văd bat capul cu amănunte pe care le cunoaşteţi cu siguranţă mai 
bine decit mine, dar am demonstrat că, aceia care aveau un profil 
moral apropiat de ceea ce acum şase sute de ani s-ar fi numit "un 
bun creştin" aveau şanse mai mari de a se vindeca. 

Ulun îşi împreună miinile într-o rugăciune mută. 

- E normal, Timmy. 

- Nu-mi mai spune aşa! Numai mama obişnuia să mă cheme 
la... 

- E normal, Timmy. Dumnezeu împărăţeşte peste tot... Chiar şi 
asupra haosului din Cub. Sau poate mai ales acolo. 

Am tras aer în piept încercînd să curm încă din faşă o 
asemenea turnură a discuţiei. 

- Eu am ales să nu cred în Dumnezeu. 

- E dreptul tău. Dar necredinţa nu poate fi dovadă pentru nimic 
altceva decit pentru propria ta micime sufletească. A existat 
demult un om care şi-a închinat viaţa unei idei la care ar fi bine să 
meditezi şi tu: cred ca să înţeleg. 

- Sfintul Augustin... 

- Da. 

Am încercat să rîd în gînd. În minte mi-a apărut imediat 
imaginea unui lan de maci roşii, unduiţi de vînt. "E mai simplu să 
rizi aşa" mi-a şoptit o voce. 

Am ridicat trei degete spre llin. 


- Uite cîte argumente mi s-au clarificat de-a lungul timpului! Pe 
baza lor cred că acum vă pot acuza! Unul din voi, probabil Ilin 
este un telepat perfect în timp ce celălalt, evident, Ulun, e capabil 
de o telekinezie dusă pînă la nivel atomic. 

- Triunghiul e o bază şchioapă pentru orice argument. Priveşte 
cubul nostru şi vei înţelege, a spus Ulun. 

Reflecţiile lor erau menite probabil să mă facă să-mi pierd 
concentrarea. 

- Primul argument e structura atomică a medicamentului pe 
care îl administraţi aici, la Franciscasino. Molecula aceea nu poate 
exista în stare liberă. Toate încercările de a o sintetiza, chiar şi în 
cîmpuri magnetice gigantice sau în reactoare nucleare, au dat 
greş. Pur şi simplu, structura ei arată de parcă ar ţine cineva cu 
mîna de atomi, într-o aranjare închircită, fără nici o logică. Încă de 
acum 20 de ani, am început să cred că în Franciscasino există o 
forţă care poate acţiona la nivel atomic. 

La început, nici unul dintre cei doi fraţi nu a schiţat nici un 
gest. Ilin a răspuns apoi scurt: 

- E doar un medicament preţios, sintetizat din lacrimile 
Fecioarei. Nu poţi să-l înţelegi fără să crezi în Dumnezeu. În 
afara Abației noastre nu se poate sintetiza pur şi simplu pentru 
că nu există destulă credinţă. Orbirea ta nu ne miră însă. Ne-am 
confruntat şi cu cîteva armate care doreau să ne fure serul. Ştii 
asta! 

- Desigur! Şi ce au păţit fregatele republicii Proxima cînd au 
încercat să vă ocupe cazinoul? Au fost reduse la starea de atomi 
liberi. Nimeni nu ştie prin ce metodă. Dar cine poate aplica un 
asemenea tratament fregatelor e limpede că poate stabiliza şi un 
compus chimic aparent fără structură reală... 

- Au fost mulţi martori... Ochii Fecioarei au fulgerat fregatele, a 
rostit calm Ulun. 

lin a dat din mînă şi în minte mi-au apărut doi chiparoşi 
mîndri. Era felul lui de a-mi spune să trec la al doilea argument. 

- Istoria Mănăstirii voastre este cu totul specială. Acum o sută 
doisprezece ani ajunsese să numere aproape trei sute de călugări. 
In numai doi ani, aţi rămas doar voi doi. 

- Crezi cumva că am utilizat violenţa împotriva fraţilor noştri? 

- Dimpotrivă! Cred că i-aţi eliberat. 

- Cum aşa? 


Am tras aer în piept fiindcă urma cheia de boltă a întregii mele 
argumentaţii. Dacă mă înşelam, înfringerea mea ar fi fost 
ruşinoasă. Şi ceea, ce ar fi fost mai trist, ea ar fi fost pusă pe 
seama lipsei mele de credinţă într-un creştinism pe care numai 
din respect am să-l numesc stupid. 

- Inceputurile ordinului vostru au fost marcate de citeva 
dispute care au degenerat uneori şi în vărsări de sînge. După 
moartea lui Francisc de Asissi, nu toţi discipolii lui s-au arătat la fel 
de devotați ca el faţă de idealul sărăciei. Şi, ca să dea o notă 
smerită lăcomiei lor, fraţii voştri au născut un paradox: cum poţi 
munci cu braţele şi să fii sărac, cerşetor din poartă în poartă, 
după pilda Sf. Francisc şi, în acelaşi timp, să ai timp şi pentru 
meditaţie cucernică. Trebuia să ai posibilitatea de a folosi cîteva 
lucruri fără a le poseda: o casă, un animal... Nevoile cărnii pot 
uneori zădărnici şi cea mai cucernică dintre minţi. 

- Ai citit bine istoriile. 

Am înclinat din cap, crezînd că Ulun îmi făcuse un compliment. 

- Există totuşi o metodă prin care trupul poate fi eliberat de 
nevoile cărnii iar meditaţia să-i devină unică şi legitimă activitate. 

Inima îmi bătea nebuneşte. În schimb, feţele Maeştrilor erau 
impasibile. 

- Dacă ar exista posibilitatea ca un creier, cu toate trăirile şi 
structura sale să fie replicat într-un imens conglomerat de siliciu? 
Un bloc compact, un cip imens ca la începutul erei electronicii, 
care, alimentat la o sursă de energie, să simuleze perfect gîndirea 
omului respectiv. O copie în siliciu... 

- E limpede la ce te gîndeşţi, a zimbit Ilin. 

Am continuat cu însufleţire: 

- E nevoie de un creier care să poată citi mintea ce trebuie 
copiată şi de o forţă care să poată controla procesul de aranjare al 
unor joncţiuni de siliciu într-un procesor imens. Două asemenea 
forţe, lucrînd împreună, ar putea să copie un creier în echivalentul 
său de siliciu. Ei cred ca voi doi sînteţi în stare de o asemenea 
performanţă. Şi ce călugăr franciscan ar fi putut refuza o 
asemenea mintuire? Să mediteze cucernic în permanenţă într-o 
stare de sărăcie absolută? Vă întreb! 

Ulun zimbi tăcut, aparent amuzat. 

- Aici noi punem întrebările. Spune-ne despre al treilea motiv. 

- Te grăbeşti? l-am întrebat. Nu se poate să nu amintesc acum 
despre povestea aceea de acum o sută de ani cu călugărul 


franciscan care a vrut să vindă Republicii Terra un secret pe care îl 
considera uluitor şi care, zicea el, era un lingou de siliciu. A 
dispărut înainte să poată fi interogat. Evenimentele acelea au 
coincis cu singura voastră venire pe Pămînt... 

- Aloim a fost pedepsit pentru că furase din moaştele 
mănăstirii. Dumnezeu i-a luat minţile şi s-a sinucis... 

- Exact despre moaşte vorbeam şi eu. 

- Şi al treilea motiv? 

- Ei bine, ăsta este unul de-a dreptul subiectiv, dar la care eu 
ţin foarte mult: Cubul! 

- Asta chiar că întrece orice imaginaţie! Eşti nebun! 

- Deloc, am obiectat. M-am întrebat de ce fraţii voştri s-au 
apucat brusc de construit o structură atît de scumpă. Şi de ce 
cubică, de vreme ce, mult mai logică ar fi fost una sferică. Ei bine, 
eu cred că spaţiul cubic a fost folosit pentru sinteza creierelor de 
siliciu... 

- Nu înţeleg, mărturisi Ulun. 

- Taci, îi şopti Ilin. 

- E clar că, dacă presupunerea mea e adevărată, construcţia 
creierelor de siliciu s-a făcut în condiţii de densități atomice 
minime. lmensitatea cubului e potrivită pentru asta. S-a operat cu 
joncţiuni foarte mici, dispuse în coordonate carteziene. Sfera ar fi 
necesitat ca mintea respectivă să opereze cu coordonate polare. 
lar Dumnezeul vostru a creat universul în aşa fel încît numai minţii 
umane îi este mai uşor să judece în coordonate carteziene decit în 
cele polare. E mai uşor să te orientezi într-un cub decit într-o 
sferă... 

Aerul din încăpere se încinsese. Ochii maeştrilor mă sfredeleau 
şi abia reuşeam să-mi stăpînesc senzaţia de greață. 

"Triunghiul are o singură semnificatie care merită luată în 
seamă: trinitatea." 

"Şi ce ar trebui să înțeleg eu din asta?" 

"E una ce trebuie să înţelegi şi cu totul altceva ceea ce poți 
înțelege... 


- Ai terminat? 
- Nu... 
- Pomeneai de doar trei motive. 


- Da, dar deasupra lor mai există unul, care transformă 
argumentaţia mea într-un tetraedru simetric, elegant, perfect. 

- Sînt curios, gîndi Ilin direct în mintea mea. 

- M-am convins de cele ce v-am spus de mai bine de cinci ani. 
De atunci însă, mă tot întreb ce ar putea dori doi fraţi gemeni, 
călugări franciscani, unul capabil de telepatie profundă şi altul 
care e în stare că controleze mişcarea atomilor într-un aliaj de 
metal topit? Sînt fraţi, în buna tradiţie franciscană sînt probabil şi 
homosexuali şi incestuoşi... Ce i-ar face pe ei să renunţe la 
izbăvirea refugiului în creiere mecanice? Răspunsul nu e decit 
unul singur: 

- Dumnezeirea, rosti încet Ilin. 

- Exact! am strigat. Exact de acest lucru vă acuz. Vă credeţi 
Dumnezeul acestei omeniri. Din motive pe care nu le înţeleg, 
aveţi putere de viaţă şi de moarte asupra oamenilor,, Este evident 
că în timpul Jocului, Ulun conduce vectorii în timp ce lin îi 
sondează pe bolnavi şi decide după criteriul credinţei creştine 
cine merită să trăiască şi cine va muri. Nu e asta treaba unui 
Dumnezeu? Nu e ăsta un alt fel de a da lecţii? 

Au tăcut preţ de cîteva minute, în care au conversat probabil 
telepatic. Apoi, Ilin a început să vorbească măsurîndu-şi cu grijă 
cuvintele: 

- Tot ceea ce ai spus izvorită din natura ta profund 
nereligioasă. [i-am explicat deja de ce numai noi avem 
medicamentul şi de ce a murit Aloim. Forma cubică a spaţiului de 
joc se datorează faptului că ordinul nostru a fost dintotdeauna 
sărac şi profilele rectilinii de plastoţel sînt mult mai ieftine decit 
cele curbe. In ceea ce priveşte ipoteza ta, cum că ne-am substitui 
lui Dumnezeu, o asemenea blasfemie nu poate fi rostită decit de 
un necredincios. Nu încercăm să-ţi explicăm de ce. Nu negăm 
capacităţile noastre paranormale, dar te asigurăm că ele nu ating 
nici măcar posibilitatea de a controla un singur vector. Cu atît mai 
puţin 30.000 de miliarde... 

Am dat din mînă, a lehamite. 

- Nu ştiu la ce m-am aşteptat. Ştiam că nu veţi recunoaşte, dar 
nutream o speranţă... 

- Nu e nimic de recunoscut. Ai interpretat greşit doar 
diferenţele care există între felul nostru de a înţelege viaţa şi 
modul tău de a trăi. Asta e tot. 

- Şi pedeapsa mea? Care va fi? 


Ilin mi-a pus mîna pe umăr: 

- Rămine să te întrebi mereu de ce, din 200 de miliarde de 
oameni, am ales să te ascultăm tocmai pe tine. Vei pătrunde 
repede această taină. 

Absența pedepsei a fost o iluzie. La numai o lună de la 
convorbirea cu Maeștrii de la Franciscasino, am făcut un control 
medical de rutină care a confirmat ceea ce ştiam deja. Aveam 
Ciumă. Cînd m-am întîlnit din nou cu Maeștrii, eram atît de slăbit 
încît nu mai puteam sta în picioare. Am fost uimit să citesc 
compasiunea pe faţa lor. 

- Criminalilor! Puteaţi să mă ucideţi atunci! 

- Numai Dumnezeu trimite Ciuma, Timmy. Noi nu o putem 
controla în nici un fel! 

- Sînteţi nişte... nişte... odată o să vă vină cineva de hac. Să 
ştiţi că am povestit despre voi şi, pînă la urmă, oamenii se vor 
convinge! M-aţi pus să mă gindesc de ce m-aţi primit. Acum e 
evident: doreaţi să mă ucideţi fiindcă vă aflasem taina! 

Ulun s-a apropiat de mine şi a rostit cu glas stins: 

- Problema ta, Timmy, este aceea a tuturor oamenilor care 
cred că îl pot explica pe Dumnezeu. Trăiesc crezind că i-au 
desluşit esenţa dar se tem de judecata Lui fiindcă sfirşesc 
întotdeauna prin a se îndoi de propria persoană. 

- La dracu' cu pălăvrăgeala asta creştină! Sînteţi nişte ucigași! 

- Ai încredere, Timmy! Vei fi mîntuit. 

- Nu-mi mai spune Timmy! Numai mama îmi spunea aşa. 

Acum sînt culcat într-o alveolă şi îmi aştept rîndul să intru în 
Joc. Nu am nici o speranţă. Ştiu că voi muri. 

"Ai avut dreptate, Ulun. E cu adevărat demn să ne fie 
fiu." 

"Dacă Aloim n-ar fi fugit, dacă şi-ar fi împlinit 
menirea..." 

"Chiar şi aşa, ai reuşit să combini perfect genele. 
Timmy deţinea exact ADN-ul pe care l-ar fi avut fiul nostru 
cu Aloim. La fel de minunat te-ai comportat şi cînd l-ai 
înveşnicit alături de fraţii noştri. Ce mirat a fost cînd s-a 
trezit în noua sa fiinţă. Ce ne-a mai blestemat!" 

"Aş fi vrut să fie altfel..." 

"L-ai minţit, cînd i-ai vorbit de triunghi." 


"Dar numai pentru a-l face să înţeleagă trinitatea. Şi 
locul lui în ea." 

"Şi crezi că oamenii îi vor înţelege jertfa?" 

"Sînt sigur că vor deosebi imediat o moarte care s-a 
petrecut altfel decît sînt ei obişnuiţi. Oamenii au fost 
mereu sensibili la asemenea dispariţii. Vor înţelege că vor 
trebui să reînveţe să moară omeneşte înainte să-i ajutăm 
să scape de Ciumă. Nu se poate să devină o rasa de 
nemuritori!" 

- Dar atunci ne vor nimici, Ulun. 

- Ştiu, Ilin. Şi mi-e frică. 

- Te iubesc, Ulun! 

- Şi eu te iubesc, Ilin. 


